గువ్వల బాలరాజు

గువ్వల బాలరాజు, తెలంగాణ రాష్ట్రానికి చెందిన రాజకీయ నాయకుడు. ఆయన భారత్ రాష్ట్ర సమితి పార్టీ తరపున 2014 నుండి 2023 వరకు అచ్చంపేట శాసనసభ నియోజకవర్గం  ఎమ్మెల్యేగా పని చేసి 2025 ఆగస్టు 2న బీఆర్ఎస్ పార్టీకి రాజీనామా చేశాడు.
జననం, విద్య
బాలరాజు 1981, జూన్ 10న రాములు, బక్కమ్మ దంపతులకు మహబూబ్ నగర్ జిల్లాలోని, వనపర్తి గ్రామంలో జన్మించాడు. వనపర్తిలోని జిల్లా పరిషత్ ఉన్నత పాఠశాలలో పాఠశాల విద్య, ఖైరతాబాద్‌లోని న్యూ గవర్నమెంట్ డిగ్రీ కాలేజీ నుండి గ్రాడ్యుయేషన్, హైదరాబాదు పిఆర్ఆర్ లా కాలేజీ నుండి ఎల్ఎల్ఎం చదివాడు.

 వ్యక్తిగత జీవితం 
గువ్వల బాలరాజుకు అమలతో వివాహం జరిగింది. వారికి ఇద్దరు కుమారులు.
 వృత్తి 
తన తండ్రితో కలిసి పార్ట్‌టైమ్ పనిచేశాడు. తరువాత కార్మికుడిగా, చిన్న నిర్మాణ కాంట్రాక్టర్ మారి ప్రస్తుతం హైదరాబాద్‌లో జిబిఆర్ ఇన్‌ఫ్రాస్ట్రక్చర్ అనే కంపెనీని నడుపుతున్నాడు.

రాజకీయ విశేషాలు
గువ్వల బాలరాజు 2009లో జరిగిన పార్లమెంట్ ఎన్నికల్లో ఎన్నికల్లో తెరాస తరపున నాగర్ కర్నూల్ లోక్‌సభ నియోజకవర్గం నుండి  పోటి చేసి మంద జగన్నాథ్ చేతిలో ఓడిపోయాడు. తరువాత 2014లో జరిగిన తెలంగాణ సార్వత్రిక ఎన్నికల్లో భాగంగా తెలంగాణ రాష్ట్ర సమితి పార్టీ అభ్యర్థిగా అచ్చంపేట శాసనసభ నియోజకవర్గం నుండి పోటీచేసి కాంగ్రెస్ పార్టీ అభ్యర్థి చిక్కుడు వంశీకృష్ణపై 11,820 ఓట్ల మెజారిటీతో గెలుపొందాడు. 2018లో జరిగిన తెలంగాణ ముందస్తు ఎన్నికల్లో తెలంగాణ రాష్ట్ర సమితి పార్టీ టికెట్ పై అచ్చంపేట శాసనసభ నియోజకవర్గం నుండి పోటీచేసి కాంగ్రెస్ పార్టీ అభ్యర్థి చిక్కుడు వంశీకృష్ణ పై 9,441 ఓట్ల మెజారిటీతో గెలుపొందాడు. గువ్వల బాలరాజు  2022 జనవరి 26న నాగర్‌కర్నూల్ జిల్లా, తెలంగాణ రాష్ట్ర సమితి పార్టీ అధ్యక్షుడిగా నియమితుడయ్యాడు. ఆయన 2023లో జరిగిన శాసనసభ ఎన్నికల్లో అచ్చంపేట నుండి బీఆర్‌ఎస్‌ ఎమ్మెల్యే అభ్యర్థిగా పోటీ చేసి ఓడిపోయాడు.

గువ్వల బాలరాజు 2025 ఆగస్టు 2న బీఆర్ఎస్ పార్టీకి రాజీనామా చేశాడు. ఆయన ఆగష్టు 10న హైదరాబాద్ నాంపల్లిలోని  బీజేపీ రాష్ట్ర కార్యాలయం జరిగిన కార్యక్రమంలో ఆ పార్టీ రాష్ట్ర అధ్యక్షుడు ఎన్. రామచందర్ రావు సమక్షంలో భారతీయ జనతా పార్టీలో చేరాడు.

మూలాలు

వర్గం:జీవిస్తున్న ప్రజలు
వర్గం:1981 జననాలు
వర్గం:తెలంగాణ శాసన సభ్యులు (2014)
వర్గం:వనపర్తి జిల్లా నుండి ఎన్నికైన శాసన సభ్యులు
వర్గం:వనపర్తి జిల్లా రాజకీయ నాయకులు
వర్గం:తెలంగాణ శాసన సభ్యులు (2018)
వర్గం:వనపర్తి జిల్లా వ్యక్తులు
వర్గం:తెలంగాణ రాష్ట్ర సమితి రాజకీయ నాయకులు